b'\n_START_ARTICLE_\nKalevipoeg\n_START_PARAGRAPH_\nKalevipoeg (suoraan suomennettuna Kalevin poika) on Viron kansalliseepos, jonka Friedrich Reinhold Kreutzwald kirjoitti virolaisen kansanrunouden pohjalta. Sen p\xc3\xa4\xc3\xa4henkil\xc3\xb6 on Kalevin ja Lindan poika Kalevipoeg, joka suorittaa erilaisia sankaritekoja._NEWLINE_Kalevipoeg sai alkunsa kun Suomessa tytt\xc3\xa4rens\xc3\xa4 luona vieraileva Viron-yst\xc3\xa4v\xc3\xa4 Georg Julius von Schultz esitteli Kalevalan ensimm\xc3\xa4isen painoksen Viron oppineiden seuran eli Gelehrte Estnische Gesellschaftin kokouksessa, jossa siit\xc3\xa4 innostuttiin ja ryhdyttiin suunnittelemaan Kalevipoegia. Kokoamisen aloitti  Friedrich Robert Faehlmann, mutta ty\xc3\xb6 j\xc3\xa4i h\xc3\xa4nelt\xc3\xa4 kesken. H\xc3\xa4nen kuolemansa j\xc3\xa4lkeen sit\xc3\xa4 jatkoi Kreutzwald, joka kokosi lis\xc3\xa4\xc3\xa4 aineistoa ja tutustui muun muassa Kalevalan saksankieliseen k\xc3\xa4\xc3\xa4nn\xc3\xb6kseen. _NEWLINE_Kalevipoegin ensimm\xc3\xa4ist\xc3\xa4 versiota vuodelta 1853 ei saatu julkaista sensuurin takia. Toinen, uudistettu ja pidempi painos julkaistiin osina vuosina 1857\xe2\x80\x931861. Painoksen mukana oli vironkielisen lis\xc3\xa4ksi saksankielinen versio. Kolmas versio julkaistiin kirjana ja painettiin Kuopiossa vuonna 1862. Painos oli pieni ja teoksen levi\xc3\xa4minen aluksi vaatimatonta._NEWLINE_Kalevipoeg on k\xc3\xa4\xc3\xa4nnetty kokonaisuudessaan saksaksi, ven\xc3\xa4j\xc3\xa4ksi, unkariksi, latviaksi, suomeksi, t\xc5\xa1ekiksi, liettuaksi, romaniaksi, ukrainaksi, englanniksi, ruotsiksi ja ranskaksi. Kalevipoegin on suomentanut Helmer Winter.'